Document ID: /fineweb-2-swissfilter-quality_10-filterrobots/filtered/01780.jsonl.gz/75

Ak je nakupovanie vo Švajčiarsku pre vás stále drahé, môžete využiť nákupy, tak ako to robia aj samotní Švajčiari, za hranicami. Najlacnejšie z okolitých krajín je Nemecko. Pri nákupe si dávajte pozor na obmedzenia, ktoré platia pri dovoze určitých komodít. Ide hlavne o alkohol, cigarety, ale napr. mäso, maslo, zelenina ai.
Užitočné a zaujímavé informácie o živote vo Švajčiarsku
Tak ako v mnohom inom, aj školský rok je od toho slovenského vo Švajčiarsku odlišný. Tu sa začína v auguste. Prázdniny majú odlišné ako v jednotlivých kantónoch, tak aj v jednotlivých mestách. Podrobnejšie informácie o prázdninách vo Švajčiarsku môžete preštudovať na www.feiertagskalender.ch
Ak neviete po nemecky a chceli by ste sa naučiť, kantonálne sa realizujú programy pre cudzincov. V každom kantone je táto podpora v inej podobe. Zvyčajne ide o kurz nemčiny dotovaný kantonom. Máte na výber z kurzov pre mamičky (otcov) s dieťaťom, kde sa postarajú o vaše deti, večerné kurzy po práci alebo intenzívne kurzy, ktoré sú v čase, keď je otvorená materská škola, čiže cca. od 8.30 do 10.45.
Ak ste sa do Švajčiarska presťahovali aj s dieťaťom, ktoré má od 4 do 6 rokov, tak ste povinný ho prihlásiť do materskej školy (Kindergarten). Jednoducho navštívte miestny úrad (Gemeinde) a tam požiadajte o pridelenie miesta v materskej škole. V prípade, že ste sa presťahovali niekde do malej dedinky, tak to môže trvať o trochu dlhšie.
Platenie za odpadky je vo Švajčiarsku vyriešené veľmi spravodlivo. Jednoducho povedané, koľko odpadu vyprodukujete, toľko si za likvidáciu zaplatíte. Na komunálny odpad sú k dispozícii originál vrecia (Kehrichtsäcke) 17 l., 35l., 60l. a 110l., ktoré kúpite v každom väčšom markete alebo si odpad vkladáte do vlastných sáčkov a na ne naliepate známky, ktoré si kúpite buď v markete, na pošte alebo priamo na miestnom úrade (Gemeinde).
V prípade, že sa sťahujete do Švajčiarska a máte osobné vozidlo, ktorého ste vlastníkom viac ako 6 mesiacov, nemusíte platiť pri dovoze auta clo. Toto auto je váš majetok a ako všetky osobné veci ho jednoducho presťahujete. Je však dôležité vedieť, že auto na hranici musíte prihlásiť medzi sťahovaný majetok (formulár 18.44 Übersiedlungsgut). Tam vám bude tento formulár opečiatkovaný a vy ho potom odovzdáte pri prehlásení vozidla na švajčiarske značky. To sa musí stať do jedného roku od vydania potvrdenia.